SPRÍSTUPNIŤ

Návrh na odvolanie predsedu a troch členov Dozornej rady Úradu pre dohľad
nad zdravotnou starostlivosťou a na zvolenie nového predsedu a dvoch členov Dozornej rady Úradu pre dohľad nad zdravotnou starostlivosťou 

V súlade s § 26 ods. 2 zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov (ďalej len „zákon“) Dozorná rada Úradu pre dohľad nad zdravotnou starostlivosťou (ďalej len „dozorná rada“) má päť členov (predseda, podpredseda a ďalší traja členovia dozornej rady). V zmysle § 26 ods. 3 zákona členov dozornej rady volí a odvoláva Národná rada Slovenskej republiky na návrh vlády Slovenskej republiky.

Na základe § 26 ods. 5 v spojitosti s § 22 ods. 4 písm. a), d) a e) zákona členom dozornej rady môže byť fyzická osoba, ktorá:
-	má spôsobilosť na právne úkony v plnom rozsahu,
-	je dôveryhodná,
-	má trvalý pobyt na území Slovenskej republiky,
-	má diplom o absolvovaní vysokoškolského štúdia v študijných programoch druhého stupňa, 
-	má najmenej trojročnú prax v oblasti zdravotného poistenia, v oblasti práva, v oblasti finančného trhu alebo v oblasti poskytovania zdravotnej starostlivosti.

Podľa § 26 ods. 10 zákona môže Národná rada Slovenskej republiky odvolať člena dozornej rady z jeho funkcie aj z iných dôvodov, ako sú uvedené v § 26 ods. 9 zákona, a to na návrh vlády. Z hľadiska potreby skvalitniť kontrolnú činnosť dozornej rady v súlade so zákonom predkladám vláde návrh na:
1.	odvolanie predsedu a členov dozornej rady nasledovne:
-	MUDr. Vojtecha Lazara z funkcie predsedu dozornej rady,
-	MUDr. Mariána Petka, MPH z funkcie člena dozornej rady,
-	Ing. Daniela Végha z funkcie člena dozornej rady,
-	MUDr. Petra Horvátha, MPH z funkcie člena dozornej rady;
2.	voľbu nového predsedu a členov dozornej rady nasledovne:
-	MUDr. Ivana Valentoviča do funkcie predsedu dozornej rady,
-	MUDr. Petra Janka do funkcie člena dozornej rady,
-	MUDr. Jozefa Molitora do funkcie člena dozornej rady.

Navrhovaní kandidáti spĺňajú všetky zákonom stanovené požiadavky na vymenovanie do funkcie členov dozornej rady.

Návrh na zostávajúceho člena dozornej rady bude predložený dodatočne.